કૉલેજમાં માત્ર એક વર્ષ નોકરી કરી હું પ્રાથમિક શાળામાં શિક્ષક થઈ ગયો. ભણવાની જંજાળમાંથી છૂટવાને કારણે હું આનંદમાં મારા દિવસો વ્યતીત કરતો હતો ત્યાં બધાએ મને સમજાવ્યું કે તમે અભ્યાસ છોડીને ઘણી મોટી ભૂલ કરી છે માટે હજુ ભણવાનું ચાલુ કરો. લોકોની વાતમાં હું ફસાયો. એકલવ્યની જેમ મેં એક્સટર્નલ અભ્યાસ શરૂ કર્યો. ઈન્ટર આર્ટસમાં પહેલે વર્ષે લાગ્યું કે આ જ વર્ષે પરીક્ષા આપીશ તો પ્રથમ વર્ગ નહીં આવે. મારા જેવો તેજસ્વી કારકિર્દી ધરાવતો વિદ્યાર્થી બીજા વર્ગમાં પાસ થાય તે યુનિવર્સિટી માટે સારું ન કહેવાય એમ માની મેં ડ્રોપ લીધો. પછીના વર્ષે પરીક્ષા આપી. એ જમાનામાં પરીક્ષકોને પેપરો બરાબર વાંચી માર્કસ આપવાની કુટેવ હતી. મારા હસ્તાક્ષર ઘણા સારા એટલે મેં જે કંઈ લખ્યું હતું તે પરીક્ષકોને બરાબર વંચાયું. પરિણામે હું ત્રીજા વર્ગમાં પાસ થયો – એક વિષયમાં તો નાપાસ થતાં થતાં રહી ગયો. પછી મારા મિત્રોએ સમજાવ્યું કે ડ્રોપ લીધો એ ભૂલ હતી. સારા માર્કસે પાસ થવું હોય તો ડ્રોપ લેવાનું બંધ કરી કાં અક્ષરો બગાડ ને કાં વાંચીને આંખો બગાડ (પરીક્ષામાં સારા માર્કસ મેળવવાના આધુનિક ઉપાયોથી એ જમાનાના લોકો તદ્દન અજ્ઞાન હતા.)